Junie | 2014 | rondomtaliedraai
Uitdaging 40 – Kinders – @tina10
Posted on Junie 30, 2014 by rondomtaliedraai
So aan die einde van die maand verdien jy 'n maklike uitdaging. Daar is nie reéls aan die uitdaging nie – dis nie veel meer as 'n week tema nie. Die onderwerpe raak nou bietjie min en 'n paar ekstra sal baie waardeer word. Hoop jy geniet die uitdaging.
Posted on Junie 29, 2014 by rondomtaliedraai
Ek is maar een van daardie mense wat lekker kan kla en pruttel oor verskillende goed, maar dan op 'n sonnige dag het mens so aha-oomblik en besef jy dat jy baie goed het om oor dankbaar te wees:
1. Gawe vriende met 'n gesonde sin vir humor.
2. 'n Nuwe huise wat al soos 'n ou tuiste voel.
3. 'n Gekookte maaltyd elke middag sonder skottelgoed.
4. Genoeg geld om my verpligtinge na te kom en iets oor vir die ekstras.
5. Vriende wat weet ek hou van tjoklits.
6. Dat ek my eie lewe het en nie vir ander hoef in te staan nie.
Wat van jou? Waarvoor is jy die dankbaarste?
Posted on Junie 27, 2014 by rondomtaliedraai
Dis 'n heerlike amper somers dag hier in die Bosveld. Maar (skuus Lou) die paaie is klaar besig. Hoop elke kind en onderwyser het 'n heerlike vakansie en dat dit vol pret en opwinding sal wees. Veilig reis as jy reis.
Dankie vir die inloer/deelneem. Ek geniet elke kuiertjie en dit kikker my naweek op.
Posted on Junie 25, 2014 by rondomtaliedraai
Net Ek gesels vanoggend oor Afrikaans en Engels en dit wat mens lees. 'n Mens se smaak en gewoontes verander mos maar so met die tyd wat verby gaan. Ek het laat in my tiener jare eers die genot van lees ontdek. Miskien omdat ek nie 'n goeie leser is nie. My aandag dwaal en ek lees selektief net om die storie te kry. Dit het my al diep in die moeilikheid gebring – veral op die blogs waar mens nie sommer kommentaar kan lewer sonder dat jy deeglik gelees het nie… ek onthou een keer toe iemand 'n vreeslike aandoenlike blog geskryf het oor iemand wat oorlede is en ek plegtig erken het ek hou daarvan. Ek het so van die persoon se skryfstyl gehou en die storie het my so aangegryp dat die kommentaar my diep in die moeilikheid gebring het.
Ek lees graag:
1. Almal wat ek volg se blogs en die kommentare
2. Tyskrifte hehehehe Huisgenoot VroueKeur – Afrikaans dus. (so stenig my!) Lees darem ook Readers Digest.
3. Engelse fiksie – Nee geen literatuur nie … ek hou van aksie en darem bietjie seks om dit op te kikker.
4. Kort koerantberigte in Afrikaans – as ek een koop lees ek altyd die lesers se briewe.
5. Ek kyk hoofsaaklik prentjies/foto's op die internet, maar sal soms die byskrifte lees.
6. Ek blaai deur ons plaaslike koerante en kyk of my skool darem soms die koerant haal.
7. Ek lees soms die kleinskrif op medisynebottels en soms advertensies.
8. Ek lees glad nie instruksies nie.
9. Ek lees glad nie die inhoud van blikkies of verpakte kosse nie.
10 Ek lees swaar aan amptelike briewe.
Kom vertel ons bietjie wat lees jy graag en in watter taal.
Posted on Junie 24, 2014 by rondomtaliedraai
Ek is maar stillerig vandag, maar kan darem glimlag
Vergelykings wat hoërskoolleerlinge actually in hul opstelle gebruik het:
* Sy gedagtes het in sy kop rondgetuimel en verwantskappe gesmee en gebreek soos onderbroeke in 'n tuimeldroër.
* Die bootjie het saggies oor die dam gedryf presies soos 'n rolbal nie sou nie.
* Hy was so lank soos 'n twee meter lange boom.
* Hy het diep uit sy keel gelag – soos daardie geluid wat 'n hond maak net voor hy opgooi.
* Haar woordeskat was so sleg soos, wel, wat ook al.
* Dit was 'n werkersklas-tradisie, soos pa's wat hul kinders met elektriese bore rondjaag.
* Sy het nader aan hom gegroei – asof sy bakterieë was en hy Britse beesvleis teen kamertemperatuur.
* Die son het uit die see opgerys soos 'n gloeilamp uit 'n bad water.
* Hy is so maer soos 'n vark op 'n grondhervormingsplaas.
* Ek het so minderwaardig gevoel soos 'n Zim-dollar.
Uitdaging 39 – Landskap – @zephur
Posted on Junie 23, 2014 by rondomtaliedraai
As jy dink dat die onderwerp juis net vir die fotograwe is, is jy baie ver verkeerd. , Laat jou verbeelding gaan en jy sal besef dat die onderwerp so wyd soos die Heer se genade is. Alles wat leef en nie leef nie kom voor in 'n LANDSKAP en elkeen verskil. Enige formaat is aanvaarbaar. Die enigste wat ons vra is dat jy ons sal vertel as jy dit op 'n ander werf doen as hier.
Hoop jy sal die tema geniet. Jy kan gerus nog 'n paar onderwerpe voorstel. Hulle raak al weer bietjie min. Baie dankie.
'n Sagte hart
Posted on Junie 22, 2014 by rondomtaliedraai
Daar is meer mense wat net 'n vriendelike woord nodig het as wat jy dink. Dis gratis en verniet.
Vrydag Byskrifte … Oeps nee!
Posted on Junie 20, 2014 by rondomtaliedraai
Ek dink my laptop het vir ewig die hede verlaat. Hierdie is 'n posseël grootte noodlaptoppie. My kop is al seer soos ek my oê opskroef om gesien te kry. Al my foto's is op die ander rekenaar.
Hoop jou naweek is heerlik en dat jy tenminste sal glimlag.
A man is a person who will pay two dollars for a one dollar item he wants.
A woman will pay one dollar for a two dollar item that she doesn't.
her. A man cherishes the memory of the woman who he didn't marry.
Posted on Junie 18, 2014 by rondomtaliedraai
Toe ek ligjare gelede begin blog het, sou dit wees om ernstige onderwyssake te bespreek, maar die blog ding het my op 'n heel ander spoor gebring. Van tyd tot tyd het ek tog geblog oor onderwyssake, maar dit was gewoonlik meer van 'n persoonlike aard. Die idee om skole te integreer het my nekhare laat op styg.
Na 1994 het my skool begin met 'n Engelse afdeling. As ek moet eerlik wees, het dit ten spyt van al die hobbels in die pad tog op die einde gewerk. Daar het kinders van agtergeblewe skole selfs in die Afrikaanse afdelings gekom en ja daar is baie gestoei en gesukkel, maar daar was ook talle suksesverhale. Van hierdie kinders het agter gebly en miskien het die stelsel hulle gefaal, maar daar was nog altyd kinders wat deur die krake geval het.
Goed, kom ons sê die idee van skole bymekaar gooi is 'n slegte idee, maar wat is dan die oplossing? Is dit nie tyd dat daar wel gekyk word na skole waar onderrig wel suksesvol plaasvind? Ek weet Sadtu en ander vakbonde is teen die evalueringsstels van inspekteurs gekant, maar ek het aan my eie bas gevoel dat mens beter werk as jy weet dat jy deeglik gekontroleer word. Daar word altyd nog tyd gemors met goed wat min met onderwys te doen het, maar dis dalk tyd dat onderrig weer die primêre taak van onderwysers word.
Al die rolspelers sal hand in eie boesem moet steek en saam werk. Wat dink jy moet gedoen word om uit die modderpoel te kom?
Posted on Junie 17, 2014 by rondomtaliedraai
Een van die heel beste dinge wat mens vir 'n kind kan leer nederigheid. Dit leer jou hoe om met grasie te wen en te verloor en daardie waarde kos nie eers geld nie.
Hoogmoed is vir die karakter wat 'n solder vir 'n huis is – die hoogste deel, en gewoonlik die leegste. Henrietta C Mears